  Анжелика Тихонова корреспондент 2021-тӥ арын Удмуртиын Гурт интывылъёсты котыр ласянь азинтонъя кун программа улсын коркаос пуктыны кутскозы. Соосты гурт возёс удысын ужасьёслы мерлыко найм улсын сётъялозы. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Нырысетӥ мерлыко улон интыос куинь ёросъёсын кылдозы: Кез ёросысь «Степанёнки», «Мысы» но «Искра» гурт возёсъёсын, Кияса ёросысь «Дубровское» экоферма» но Эгра ёросысь «Родина» огазеяськонъёсын. Гурт возёс удысын ужасьёслы 15 коркаос ӝутозы, оглом 1 сюрс 100 квадрат метр. Соослы луыса 57 адями улон интыен югдурзэ умоятоз Ужъёсты быдэстон понна оглом 48 миллион 600 сюрс манет висъязы: со пӧлысь 80 процентсэ федерал но элькун коньдэъёсысь, 20 процентсэ – муниципал кылдытэтысь но гурт возёсысь. Таяз арын федерал коньдэтысь 34 миллион 400 сюрс манет кыскизы. Коньдон ёросъёсы вуттэмын ини. Коркаосты 2021-тӥ ар пумозь ӝутозы Программа Удмуртиын 2022-тӥ арын но ужалоз. Лыдметэ тямыс возёсъёс пыртэмын ини: Дэри ёросысь «Пуль Ильича» но «им. Азина» огазеяськонъёс, Дэбес ёросысь «Турнес» огазеяськон, «Мир», Калинин нимо гурт возёсъёс, Кияса ёросысь «Дубровское» экоферма», Сьӧлта ёросысь «Батыр» огазеяськон но Ува ёросысь «Шафис» фермер возёс. Пусъём, кун программалэн та ӧраз Удмуртия нырысьсэ пыриське. Со гурт возёсъёслы кулэ ӧнерчиосты кыскыны умой луонлык сётоз. Тодэ вайытом, Ижкарысь Шор площадьын гурт возёс удысын ужасьёслэн туспуктэмъёсынызы адӟытон ужа. Тегъёс: Кез Эгра улонинты Удмуртия гуртвозёс корка Кияса  